Jack Kampmann (1914-1989) Jack Kampmann blev født i London af danske forældre. Han voksede op i USA og blev udlært som maler i Danmark, inden han kom på Kunstakademiet. I en kort periode eksperimenterede han med et genstandsløst maleri, men fortsatte også med at male figurativt. Under 2. verdenskrig lagde K. maleriet på hylden, idet han, drevet af sine antifascistiske holdninger, meldte sig som frivillig til den engelske hær. I 1947 blev K. medlem af Kammeraterne, og året efter flyttede han til Færøerne, hvor maleriet for alvor kom til at optage ham. Han hentede mange motiver fra de færøske landskaber, som han gengav med fastbyggede former i stil med Cézanne. Han arbejdede med klare omrids om motiverne og skiftevis med dæmpede og kraftige nuancer. Fastheden i kompositionen kom ligeledes til udtryk i de portrætter, han udførte. K. nåede at danne skole på Færøerne, før han vendte tilbage til Danmark, hvor han boede de sidste 25 år af sit liv. K. har foruden malerier udført træsnit, litografier og raderinger.